**Ministru kabineta noteikumu projekta**

**„****Grozījumi Ministru kabineta 2002.gada 27.decembra noteikumos Nr.610 „Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Epidemioloģiskās drošības likuma 38.1panta pirmā daļa.  2011.gada 9.novembra Ministru kabineta rīkojums Nr.592 „Par izglītības iestāžu uzraudzības un kontroles pasākumu samazināšanas plānu” (turpmāk – MK rīkojums).  Ministru prezidenta 2013.gada 11.decembra rezolūcija Nr.2013-REZ-111-1/128-2361 par Valsts kancelejā saņemtā iesnieguma par telpu platību neatbilstību bērnu skaitam vienā no Rīgas skolām izvērtēšanu.  Ministru prezidenta 2014.gada 17.janvāra rezolūcija Nr.2014-REZ-18/2013-SAN-2205-9 saistībā ar skolu telpu grupu platības izvērtēšanu, atbilstoši bērnu skaitam izglītības iestādē.  Ministru prezidenta 2014.gada 19.jūnija rezolūcija Nr.2014-REZ-18/2014-SAN-951-1225 – Veselības ministrijai izstrādāt un veselības ministram noteiktā kārtībā līdz 2014.gada 1.decembrim iesniegt Valsts kancelejā nepieciešamos grozījumus Ministru kabineta 2002. gada 27. decembra noteikumos Nr.610 „Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm”, lai noteiktu obligātās prasības telpu platībai visās izglītības iestādēs.  Deklarācijas par Laimdotas Straujumas vadītā Ministru kabineta iecerēto darbību 99.uzdevums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Epidemioloģiskās drošības likuma 38.1 panta pirmā daļa paredz, ka Ministru kabinets nosaka higiēnas prasības paaugstināta riska subjektiem.  Ministru kabineta 2002.gada 27.decembra noteikumi Nr.610 „Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm” (turpmāk – noteikumi Nr.610) nosaka higiēnas prasības vispārējās pamatizglītības, vispārējās vidējās izglītības un profesionālās izglītības iestādēm (turpmāk – izglītības iestādes) un izglītības iestāžu internātiem.  Šobrīd noteikumos Nr.610 izglītības iestādēm noteiktās prasības par:  - iestādes funkcionālajām zonām, tai skaitā sporta zonu (11., 13., 14.punkts),  - izglītības iestādes telpu grupām (19.punkts),  - tāfeles attālumiem mācību telpās (23.punkts),  - telpu apdarei un aprīkojumam izmantojamiem materiāliem (26.punkts),  - telpām pie sporta zāles (ģērbtuvēm, dušu telpām, tualetēm) (27.punkts),  - izglītības iestādes un internāta apgādi ar karsto ūdeni (37. un 69.punkts),  - apgaismes armatūras ierīkošanu (44.punkts),  - pieplūdes un vilkmes ventilācijas ierīkošanu telpās, kurās uzglabā vai veic darbus ar ķīmiskām vielām (39.punkts),  - internāta telpām, tai skaitā, guļamtelpu platībai (65. un 68.punkts),  - minimālo platību uz vienu izglītojamo – mācību telpās, datorklasē, ķīmijas un fizikas kabinetā, darbmācības kabinetā, sporta zālē un sporta nodarbībām paredzētajām ģērbtuvēm (24., 30.punkts un 27.1.apakšpunkts)  ir noteiktas kā obligātas tikai jaunbūvējamām un rekonstruējamām izglītības iestādēm.  Tomēr ņemot vērā Izglītības likuma 55.panta 8.punktā noteikto, ka ikvienam izglītojamam ir tiesības uz dzīvībai un veselībai drošiem apstākļiem izglītības iestādē, visiem izglītojamajiem būtu jānodrošina vienādas iespējas mācīties drošā un kvalitatīvā vidē.  Veselības ministrija uzskata, ka no epidemioloģiskās drošības un higiēnas viedokļa ir svarīgi nodrošināt atbilstošu platību katram izglītojamajam, lai ievērotu higiēnas prasības, nodrošinātu pietiekamu gaisa cirkulāciju telpās, samazinātu infekciju slimību izplatības risku un mazinātu traumatisma iespējamību.  Eiropas vides un veselības ministru Parmas konferencē 2010.gada 11.martā tika pieņemta Deklarācija par vidi un veselību, kurā kā viens no sasniedzamajiem mērķiem tika noteikts drošas un veselīgas skolu un citu bērnu iestāžu iekštelpu vides nodrošināšana. Pamatojoties uz iepriekš minēto, Veselības inspekcija sadarbībā ar Pasaules veselības organizāciju 2013.gadā Latvijā veica pētījuma pilotprojektu par vides un iekštelpu gaisa kvalitāti izglītības iestādēs, kura laikā tika secināts, ka izglītības iestādēs nav pietiekama ventilācija un nodarbību laikā ir paaugstināts CO2 saturs mācību telpās. Pētījuma laikā tika konstatēts, ka CO2 koncentrācija strauji paaugstinās mācību telpās laikā, kad klasē uzturējās skolēni (viens cilvēks stundas laikā izdala 20 – 50l CO2, un šis daudzums ir mainīgs atkarībā no vecuma, svara, veiktajām aktivitātēm). Mācību stundas laikā klases telpās CO2 koncentrācija sasniedza vidēji no 2000 ppm (ārpus pilsētas) līdz 3000 ppm (Rīgā). Ir pierādīts, ka paaugstināta CO2 koncentrācija negatīvi iespaido veselību, radot vispārēju nogurumu, nemierīgumu un darba spēju samazināšanos. Kaut par veselībai riskantu tiek uzskatīta CO2 koncentrācija, kas sasniedz 5000 ppm (Prill R., 2000)[[1]](#footnote-2),ir pētījumi (Satish et al., 2012)[[2]](#footnote-3), kas pierāda, ka garīgās darbības spējas samazinās jau pie CO2 koncentrācijas 2500 ppm.  Telpu platības trūkums izglītības iestādēs ir radījis apstākļus, ka ir skolas, kurās nav sporta nodarbībām piemērotu apstākļu, nav sporta zāles, ģērbtuves un dušas telpas. Ņemot vērā bērnu aptaukošanās un mazkustīguma rādītāju palielināšanos, kvalitatīvu fizisku nodarbību, tai skaitā, arī pēc stundu sporta aktivitāšu nodrošināšana, būtu nozīmīga izglītojamo veselībai. Kā arī ņemot vērā vispārējās higiēnas normas, izglītojamajiem pēc sporta nodarbībām ir jānodrošina iespēja nomazgāties. Tāpēc higiēnas un drošības prasībām atbilstošas izglītības iestādes sporta infrastruktūras nodrošināšana veicinātu izglītojamo motivāciju un ieinteresētību sportiskajām aktivitātēm.  Iepriekš minēto jautājumu aktualitāti nosaka arī vairākos politikas plānošanas dokumentos minētais, piemēram, Sabiedrības veselības pamatnostādnēs 2014.–2020.gadam[[3]](#footnote-4) kā viens no apakšmērķiem ir noteikts – veicināt veselīgu un drošu dzīves un darba vidi, samazināt traumatismu un mirstību no ārējiem nāves cēloņiem, Sporta politikas pamatnostādnēs 2014. – 2020.gadam[[4]](#footnote-5) ir noteikts uzdevums – veicināt bērnu un jauniešu fiziskās aktivitātes un nodrošināt iespējas iesaistīties sporta aktivitātēs, kā arī pamatnostādnēs "Bērniem piemērota Latvija"[[5]](#footnote-6) ir noteikts uzdevums – radīt bērna vajadzībām atbilstošu, veselīgu, drošu vidi un infrastruktūru.  Ņemot vērā minēto, Veselības ministrija uzskata, ka visas iepriekš minētās noteikumu Nr.610 prasības, kas šobrīd ir obligātas tikai jaunbūvējamām un rekonstruējamām izglītības iestādēm, ir svarīgas un nozīmīgas arī citām izglītības iestādēm, lai visiem izglītojamajiem tiktu nodrošināta droša un higiēnas prasībām atbilstoša vide, kas veicinātu izglītojamo labsajūtu un sekmētu mācību procesu, līdz ar to šīs prasības jāattiecina uz visām izglītības iestādēm.  Kā arī, lai nodrošinātu izglītības iestāžu telpu platībai atbilstošu skolēnu skaitu, pašvaldībām izglītības iestāžu tīkla reorganizācijas ietvaros būtu jāizvērtē konkrēto izglītības iestāžu telpu platības atbilstība skolēnu skaitam un jānovērš situācijas, ka atsevišķas izglītības iestādes ir pārpildītas, savukārt citās izglītības iestādēs ir nepietiekams skolēnu skaits.  Saskaņā ar Eiropas Savienības struktūrfondu un Kohēzijas fonda (turpmāk – ES fondi) 2014.–2020.gada plānošanas perioda darbības programmā „Izaugsmes un nodarbinātība” noteikto, ES fondu ieguldījumi vispārējās izglītības iestāžu un profesionālās izglītības iestāžu infrastruktūras attīstībai plānoti 8.1.2.specifiskā atbalsta mērķa „Uzlabot vispārējās izglītības iestāžu mācību vidi” (turpmāk – 8.1.2.SAM) un 8.1.3.specifiskā atbalsta mērķa „Palielināt modernizēto profesionālās izglītības iestāžu skaitu” (turpmāk – 8.1.3.SAM) ietvaros, kuru īstenošanu nodrošina Izglītības un zinātnes ministrija. Attiecīgi var tikt izvērtēta iespēja atsevišķu skolu labiekārtošanai un veselīgas mācību vides radīšanai atbilstoši noteikumu Nr.610 prasībām piesaistīt ES fondu līdzekļus, ja minētie pasākumi atbildīs 8.1.2.SAM un 8.1.3.SAM projektu iesniegumu vērtēšanas kritērijiem un īstenošanas nosacījumiem.  Lai nodrošinātu iespēju skolu vides labiekārtošanai, noteikumu projektā ir paredzēts pārejas periods līdz 2020.gada 1.septembrim šādām noteikumu Nr.610 prasībām:  - 11.punkta prasības par funkcionālajām zonām, 13. un 14. punkta prasības attiecībā uz sporta zonu un tās ierīkošanu,  - 19.punktā noteiktās prasības izglītības iestādes telpu grupām,  - 23.punktā noteiktās prasības tāfeles attālumiem mācību telpās,  - 24.punktā un 27.1.apakšpunktā noteiktās prasības minimālajai platībai uz vienu izglītojamo – mācību telpās, ķīmijas un fizikas kabinetā, darbmācības kabinetā, sporta zālē un sporta nodarbībām paredzētajām ģērbtuvēm, kā arī prasības minimālajai telpu platībai datorklasēs,  - 27.punktā noteiktās prasības telpām pie sporta zāles (ģērbtuvēm, dušas telpām, tualetēm),  - 44.punktā minētās prasības apgaismes armatūras ierīkošanai,  - 65. un 68.punkta prasības attiecībā uz internāta telpām, tai skaitā, guļamtelpu platību, būs obligāti jānodrošina visās izglītības iestādēs”.  Savukārt 26.punkta prasības par telpu apdarei un aprīkojumam izmantojamiem materiāliem, 37. un 69.punktā minētās prasības izglītības iestādes un internāta apgādei ar silto ūdeni un 39.punktā minētās prasības pieplūdes un vilkmes ventilācijai telpās, kurās uzglabā vai veic darbus ar ķīmiskām vielām, būs jānodrošina visās izglītības iestādēs no 2016.gada 1.septembra.  Minētās prasības jaunbūvējamām vai rekonstruējamām skolām ir spēkā no 2003.gada 19.jūlija, tādēļ atsevišķās skolās, kas būvētas vai rekonstruētas pirms 2003.gada 19. jūlija un ir ierīkotas ēkās, kas telpu vēsturiskā plānojuma dēļ neatbilst noteikumu grozījumos noteiktajām prasībām, vai specializētās skolās vai skolās ar mazu skolēnu skaitu nav iespējams ierīkot sporta, aktu zāli u.c. telpu grupas vai sporta laukumu. Ņemot vērā minēto faktu, noteikumu projektā ir paredzēts, ka šādos gadījumos iestāde nodrošina, lai izglītojamajiem būtu pieejami attiecīgie pakalpojumi, piemēram sporta nodarbības – skolai blakus esošā sporta laukumā vai zālē utml.  Noteikumu Nr.610 1.punktā ir noteiktas tās izglītības iestādes (vispārējas pamatizglītības, vispārējās vidējās izglītības un profesionālās izglītības iestādes) uz kurām attiecas noteikumu Nr.610 prasības. Ņemot vērā, ka termins „profesionālā izglītība” ietver vairākus profesionālās izglītības programmu veidus, tai skaitā, arī profesionālās tālākizglītības programmas, profesionālās pilnveides izglītības programmas, profesionālās ievirzes izglītības programmas, taču noteikumu Nr.610 prasības ir attiecināmas tikai uz tām profesionālajām izglītības iestādēm, kuras īsteno profesionālās pamatizglītības, arodizglītības un profesionālās vidējās izglītības programmas, tad ir jāprecizē noteikumu Nr.610 1. un 2.punkts un attiecīgi arī noteikumu Nr.610 nosaukums.  Noteikumu Nr.610 8.punkts šobrīd paredz prasības izglītības iestādes darbiniekiem veikt obligātās veselības pārbaudes. Taču ņemot vērā, ka Ministru kabineta 2001.gada 27.novembra noteikumu Nr.494 “Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm” 2.punktā jau ir veikts to darbu uzskaitījums, kuri saistīti ar iespējamu risku citu cilvēku veselībai, un kuros nodarbinātajām personām ir jāveic obligātās veselības pārbaudes, uzskatām, ka nav lietderīgi dublēt normatīvo aktu prasības un tāpēc 8.punkta prasība ir jāsvītro.  Pārskatot esošās noteikumu Nr.610 prasības, tika secināts, ka dažas no tām vairs nav aktuālas un neatbilst mūsdienu situācijai un jaunajām tehnoloģijām, ko izmanto mācību procesā, tādēļ, lai nodrošinātu atbilstošas prasības un mazinātu administratīvo slogu, ir jāaktualizē šādas noteikumu Nr.610 prasības:  1) sporta inventāra noliktava pie sporta zāles nav obligāti nepieciešama prasība, ņemot vērā, ka sporta inventāra novietošanai var piemērot kādas citas telpas, savukārt prasība par ģērbtuvēm, dušām un tualetēm pie sporta zāles ir jau noteikta noteikumu Nr.610 27.punktā, tāpēc nav nepieciešamības to atkārtoti norādīt šajā punktā, līdz ar to noteikumu Nr.610 19.7.apakšpunkta prasība par palīgtelpām ir jāsvītro;  2) atbilstoši 2010.gada 23.marta noteikumos Nr.277 „Kārtība, kādā nodrošināma izglītojamo profilaktiskā veselības aprūpe un pirmās palīdzības pieejamība izglītības iestādēs” (turpmāk – noteikumi Nr.277) paredzētajam, pirmo palīdzību izglītības iestādē var sniegt traumas gūšanas vietā, izglītības iestādes veselības punktā vai ārstniecības iestādē, savukārt noteikumos ir minēts medicīnas kabinets. Tādēļ, lai novērstu pretrunas ar noteikumos Nr.277 minētajām prasībām, ir nepieciešams noteikumu Nr.610 19.11.apakšpunktā minēto terminu „medicīnas kabinets” precizēt un nosaukt par „izglītības iestādes veselības punktu”.  Izglītības iestādes veselības punkts paredzēts pirmās palīdzības sniegšanai un profilaktiskai veselības aprūpei (piemēram, ikgadējai antropometrisko mērījumu veikšanai izglītojamiem), kam var pielāgot jebkuru telpu iestādē.  Taču, ja iestādes vadītājs vēlas nodrošināt savā iestādē ārstniecības personas pieejamību un ārstniecības pakalpojumu sniegšanu izglītojamiem, tad veselības punkts ir jāreģistrē kā ārstniecības kabinets Veselības inspekcijas ārstniecības iestāžu reģistrā, un tam ir jāatbilst normatīvajiem aktiem par obligātajām prasībām ārstniecības iestādēm un to struktūrvienībām, kas noteiktas 2009.gada 20.janvāra Ministru kabineta noteikumos Nr.60 „Noteikumi par obligātajām prasībām ārstniecības iestādēm un to struktūrvienībām”;  3) saistībā ar jauno tehnoloģiju (datortehnikas un interaktīvo tāfeļu) attīstību – ir arī jāpārskata noteikumos Nr.610 noteiktās prasības datorklasēm un jāpapildina tie ar prasībām interaktīvajām tāfelēm:  3.1) ņemot vērā, ka būtiski ir mainījušās datoriekārtas un pašlaik lielākā daļa izglītības iestāžu izmanto personālos datorus ar plakano monitoru, portatīvos datorus un pat planšetdatorus, tad šobrīd noteikumos Nr.610 izvirzītā prasība par konkrētiem attālumiem starp galdiem ar datoru nav lietderīga gan datora izmēra, gan arī elektromagnētiskā starojuma dēļ, kā arī ņemot vērā, ka katrā skolā datorklases iekārtojums ir atkarīgs vispirms no izmantojamās datortehnikas, skolēnu skaita, galdiem un krēsliem, līdz ar to attālumi var būt mainīgi. Kā arī pašlaik noteikumu Nr.610 sadaļā „Datorklase” ir noteiktas atsevišķas prasības, piemēram, monitora ekrāna minimālajam attālumam, pārtraukumiem acu atslodzei nodarbību laikā u.c., kas jau ir iekļautas noteikumu Nr.610 25.punktā, nosakot, ka iekārtojot datorklases un datorizētās darba vietas jāievēro mācību specifika un darba drošības prasības. Kā arī Ministru kabineta 2009.gada 24.novembra noteikumu Nr.1338 „Kārtība, kādā nodrošināma izglītojamo drošība izglītības iestādēs un to organizētajos pasākumos” 7.punktā arī ir noteikts, ka katra skola izstrādā drošības noteikumus, t.sk. arī darbam datorklasēs. Iepazīstoties ar interneta vietnēs pieejamajiem skolu iekšējās kārtības noteikumiem, t.sk. arī darbam datorklasēs, bez specifiskām elektrodrošības prasībām, tiek minēti gan fizioloģiskie un psiholoģiskie riski, gan prasība ievērot optimālo attālumu līdz datora ekrānam, kas ņemot vērā Valsts darba inspekcijas ieteiktās vadlīnijas un rekomendācijas ir 60cm±15cm, bet atkarībā no individuālām redzes īpatnībām var būt no 40 – 80cm. Ir redzams, ka gatavojot iekšējās kārtības noteikumus, skolas ir ievērojušas ieteikumus arī par atpūtas pauzēm un vingrojumiem, līdz ar to noteikumos Nr.610 nav nepieciešams atsevišķi noteikt prasības datorklasēm (IV.nodaļa) un dublēt citos noteikumos noteiktās prasības.  Kā arī ņemot vērā, ka mūsdienās datoriekārtas aizņem mazāk vietas, jo izglītības iestādēs pārsvarā tiek izmantoti personālie datori ar plakanajiem monitoriem, portatīvie datori un planšetdatori, Veselības ministrija ir piekritusi Latvijas Lielo pilsētu asociācijas priekšlikumam samazināt minimālo platību datorklasē vienam izglītojamajam no 4,65 m2 uz 3 m2;  3.2) mūsdienās aizvien biežāk izglītības iestādēs mācību procesā tiek izmantotas interaktīvās tāfeles, kuras no parastajām tāfelēm atšķiras ne tikai ar savu uzbūvi, bet arī ar savu funkcionalitāti. Interaktīvā tāfele ar projektoru  ir „small-scale”  interaktīvs ekrāns, kas darbojas tieši tāpat kā personālā datora ekrāns, bet tikai ar iepriekš instalētu interaktīvu  tāfeles programmatūru. Tāfeles iespējams pārvietot telpā vai arī instalēt telpā pie sienas. Interaktīvo tāfeļu veidi ietver infrasarkanos un ultraskaņas komplektus, pasīvās membrānas tāfeles, aktīvās jeb cietās tāfeles un kombinēto tehnoloģiju interaktīvās tāfeles. Prasības interaktīvajām tāfelēm (attālumi un izvietojums klases telpās) būtiski neatšķiras no prasībām parasto tāfeļu izvietošanai. Taču svarīgi būtu noteikt prasības projektora izvietojumam. Nepareizi novietota projektora gadījumā iespējama gaismas staru kūļa iespīdēšana acīs, kas var radīt redzes problēmas un bojāt perifērisko redzi. Tāpēc tiek ieteikts projektoru novietot maksimāli tuvu ekrānam vai pie griestiem, lai izvairītos no projektora staru kūļa tiešas iespīdēšanas acīs. Līdz ar to, lai izvairītos no problēmām ko var radīt nepareizs projektora novietojums, nepieciešams ir papildināt noteikumus Nr.610 ar 23.1punktu par prasībām interaktīvo tāfeļu izmantošanai un projektora novietojumam.  Kā arī, ņemot vērā, ka noteikumos Nr.610 tiks paredzētas prasības interaktīvajām tāfelēm, kurām mākslīgais apgaismojums nebūs nepieciešams, lai neradītu pārpratumus, noteikumu Nr.610 3.pielikumā, kurš paredz mākslīga apgaismojuma normas tāfelēm, jānorāda, ka šī prasība neattiecas uz interaktīvajām tāfelēm;  4) noteikumos Nr.610 šobrīd ir noteiktas prasības mācību iestādes mēbeļu (krēslu un galdu) augstuma izmēriem, kas jāievēro, aprīkojot mācību telpas.  Ņemot vērā izglītojamo fizisko attīstību un mācību procesa organizācijas īpatnības, kad izglītojamie atbilstoši stundu tematikai maina mācību telpas, nav iespējams aprīkot izglītības iestāžu telpas ar noteikta izmēra mēbelēm un ievērot pareizas sēdēšanas pozas. Tādēļ uzskatām, ka būtiskākais ir nodrošināt, lai mēbeles būtu ergonomiskas un atbilstu katra izglītojamā individuālajām vajadzībām. Atbilstoši ES lietotajai ergonomikas definīcijai, tās galvenais uzdevums ir tādas darba vides veidošana, kas sekmētu cilvēka veselības saglabāšanu, darba efektivitātes paaugstināšanu, noguruma samazināšanu, kā arī labu garastāvokli visas darba dienas laikā, līdz ar to tikai mēbeļu izmēru noteikšana nenodrošinās izglītojamo veselībai atbilstošus apstākļus. Tas nozīmē, ka kopumā ir jārūpējas par pareizu izglītojamā ķermeņa pozu, apgaismojumu u.tml. prasību nodrošināšanu mācību laikā. Ņemot vērā minēto, uzskatām, ka izglītības iestādēm jādod iespēja piemeklēt labākos risinājumus mēbeļu izvēlei, piemēram, aprīkojot izglītības iestādes telpas ar regulējamām mēbelēm. Līdz ar to, ir jāprecizē noteikumu Nr.610 22.punkts par prasībām izglītojamajiem izmantojamajām mēbelēm un jāsvītro noteikumu Nr.610 1.pielikums par mēbeļu izmēriem.  Lai nodrošinātu izglītības iestādēm nepieciešamās rekomendācijas, Veselības inspekcija sadarbībā ar Rīgas Stradiņa universitātes aģentūru „Darba drošības un vides veselības institūts” līdz 2017.gada 1.janvārim izstrādās rekomendācijas izglītības iestāžu mēbelēm un publicēs tās savā mājas lapā, kā arī nepieciešamības gadījumā nodrošinās izglītības iestāžu konsultēšanu par šiem jautājumiem.  Ņemot vērā rekomendāciju izstrādes termiņu un to, ka pakalpojuma sniedzējiem būs nepieciešams laiks, lai piemērotu jaunās noteikumu prasības un iespējams veiktu mēbeļu nomaiņu, jaunās prasības mēbelēm stāsies spēkā 2020.gada 1.janvārī;  5) noteikumu Nr.610 49.punktā ir noteiktas prasības dezinfekcijas līdzekļu lietošanai un uzglabāšanai, taču no higiēnas viedokļa tikpat svarīgi ir arī telpu uzkopšanas inventāra atsevišķa uzglabāšana, tāpēc noteikumu Nr.610 49.punkts būtu jāpapildina ar prasībām par telpu uzkopšanai paredzētā uzkopšanas inventāra atsevišķu uzglabāšanu;  6) ņemot vērā, ka aizvien aktuālāka kļūst problēma saistībā ar būvdarbu vai remontdarbu veikšanu izglītības iestādēs mācību procesa laikā un Veselības ministrija saņem aizvien vairāk sūdzības par problēmām ar skolēnu veselību, kas rodas dažādu būvdarbu vai remontdarbu veikšanas rezultātā, noteikumos Nr.610 būtu jāparedz prasība, kas ierobežotu minēto darbu veikšanu izglītības iestādēs mācību laikā.  Izglītības likuma 55.panta 8.daļā ir noteikts, ka izglītojamiem ir tiesības uz dzīvībai un veselībai drošiem apstākļiem izglītības iestādē. Savukārt būvdarbu vai remontdarbu veikšanas procesā bieži vien šī prasība tiek pārkāpta, mācību laikā izglītības iestādes telpās veicot darbus, kuru laikā rodas putekļi, dažādi ķīmiski un toksiski izgarojumi, paaugstināts trokšņu līmenis, kā arī citi kaitīgi faktori, kas negatīvi ietekmē izglītojamo veselību, tādā veidā pakļaujot skolēnus dažādiem riskiem, tai skaitā arī veselības problēmām. Tāpēc, organizējot būvdarbu vai remontdarbu procesu izglītības iestādēs, būtu jāņem vērā šo darbu raksturs, ilgums un jāizvērtē paredzamo darbu ietekmi uz izglītojamo drošību un veselību, nodrošinot, ka būvdarbi vai remontdarbi netiek veikti izglītojamo klātbūtnē, kā arī šo darbu process, kura rezultātā rodas troksnis, putekļi un citi kaitīgi faktori, neietekmē izglītojamo labsajūtu.  Ņemot vērā iepriekš minēto, noteikumos Nr.610 būtu jāiekļauj prasība, ka ēku būvniecības un telpu renovācijas darbus ir aizliegts veikt izglītojamo klātbūtnē un tie nedrīkst ietekmēt izglītojamo drošību un veselību;  7) ēdināšanu izglītības iestādēs šobrīd nosaka 2012.gada 13.marta Ministru kabineta noteikumi Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” (turpmāk – noteikumi Nr.172), kas paredz noteikt enerģētisko vērtību un uztura normas kompleksajai un izvēles pusdienu ēdienkartei, kā arī ēdienkartē iekļaujamos un izslēdzamos pārtikas produktus. Papildus pusdienu ēdienkartei, noteikumi Nr.610 nosaka pārtikas produktus, kurus aizliegts izplatīt izglītības iestādē, tai skaitā skolas kafejnīcā, uzkodu un dzērienu automātos. Ministrija vairakkārt ir saņēmusi ierosinājumus no Pārtikas un veterinārā dienesta inspektoriem, ēdinātāju uzņēmumiem, kā arī iepirkumu speciālistiem un izglītības iestāžu pārstāvjiem par nepieciešamību pārcelt noteikumu Nr.610 51.1punktu uz noteikumiem Nr.172, ņemot vērā to, ka tas atvieglotu kontrolējošo institūciju, ēdināšanas uzņēmumu, pašvaldību un izglītības iestāžu darbu. Tādējādi, organizējot darbu izglītības iestāžu ēdnīcās un kafejnīcās, attiecībā uz pārtikas produktiem, varēs izmantot vienus Ministru kabineta noteikumus – noteikumus Nr.172. Saskaņā ar ierosinājumiem, noteikumu Nr.610 IX. sadaļas „Ēdināšanas bloks” 51.1punkts tiks pārcelts uz noteikumu Nr.172 4.1punktu, kas noteiks tos pārtikas produktus, kas var tikt izplatīti vispārējās pamatizglītības, vispārējās vidējās izglītības un profesionāls izglītības iestādēs un to teritorijā papildus kompleksajai pusdienu un izvēles ēdienkartei.  Papildus noteikumu Nr.610 51.1punkts tiks izteikts jaunā redakcijā, nosakot, ka izglītības iestādēs izglītojamo ēdināšanu nodrošina atbilstoši normatīvajiem aktiem par pārtikas aprites un normatīvajiem aktiem par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem. Savukārt noteikumu Nr.610 51.punkts arī turpmāk noteiks, ka izglītības iestādes vadītājs ir atbildīgs par ēdienkartes izstrādi un ēdināšanas organizēšanu. Tādējādi tiks nodrošināta izglītojamo ēdināšana saskaņā ar noteikumiem Nr.172, kā arī tiks nodrošinātas pārtikas higiēnas un drošības prasību ievērošana.  Ņemot vērā iepriekš minēto, lai visiem izglītojamajiem nodrošinātu higiēnas prasībām atbilstošu un drošu vidi, samazinātu administratīvo slogu, kā arī, pārskatītu un pielāgotu noteikumu Nr.610 prasības mūsdienu situācijai, Veselības ministrija ir sagatavojusi Ministru kabineta noteikumu projektu „Grozījumi Ministru kabineta 2002.gada 27.decembra noteikumos Nr.610 „Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm”” (turpmāk – noteikumu projekts). |
| 3. | Projekta izstrādē iesaistītās institūcijas | Veselības inspekcija un Slimību profilakses un kontroles centrs, Pārtikas un veterinārais dienests |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības iestāžu, kas īsteno vispārējās pamatizglītības, vispārējas vidējās izglītības, profesionālās pamatizglītības, arodizglītības vai profesionālās vidējās izglītības programmas, izglītojamie, darbinieki un ēdināšanas uzņēmumi.  2014./2015.mācību gadā tika plānots, ka vispārējās izglītības iestādēs dienas programmās 1. – 12.klasē mācības uzsāks 199 655 skolēni.  Profesionālajā izglītībā 2014./2015.mācību gadā tika plānots uzņemt 12 665 audzēkņus.  2014./2015.mācību gadā plānotais pedagogu skaits vispārizglītojošās skolās – 29374, profesionālās izglītības iestādēs – 4000. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka šobrīd prasības attiecas tikai uz jaunbūvētām vai rekonstruētām skolām, Veselības inspekcija kontrolē šo prasību izpildi tikai jaunbūvētās vai rekonstruētās skolās, tādēļ mūsu rīcībā nav informācijas par telpu neatbilstību skolās, kas ir būvētas un nav rekonstruētas pēc 2003.gada. 2014.gada 13.novembrī, izmantojot Latvijas Pašvaldību savienības pašvaldību tīklu, tika lūgts pašvaldībām sniegt informāciju par iespējamo noteikumu Nr.610 grozījumu ietekmi uz to budžetu, tomēr šādu informāciju pašvaldības nespēja sagatavot. Noteikumu projekta prasības nav saistītas ar ievērojamām papildus izmaksām, ņemot vērā, ka:  1. prasības nodrošināt atbilstošas mācību telpas pastāv jau no 2003.gada un, veicot skolu būvniecību vai rekonstrukciju, tās bija jāņem vērā; 2.noteikumu grozījumos paredzēta iespēja sporta zāles un citu telpu grupu vai sporta laukuma vietā izmantot citas alternatīvas;  3.atsevišķu noteikumu prasību ieviešanai nav nepieciešams veikt būvdarbus, bet pietiek ar skolas darba pārplānošanu, piemēram pārplānojot uzņemamo skolēnu skaitu, ko līdz 2020.gadam ir iespējams paveikt.  3.noteikumu prasību ieviešanai ir paredzēts pārejas periods līdz 2020.gadam;  4. noteikumu prasību ieviešanai var tikt izvērtēta iespēja atsevišķu skolu labiekārtošanai un veselīgas mācību vides radīšanai atbilstoši noteikumu Nr.610 prasībām piesaistīt arī ES fondu 2014.-2020.gada plānošanas perioda līdzekļus, ja minētie pasākumi atbildīs attiecīgo specifisko atbalsta mērķu projektu iesniegumu vērtēšanas kritērijiem un īstenošanas nosacījumiem.  Noteiktās prasības uzlabos skolu vidi un nodrošinās pietiekamu gaisa cirkulāciju telpās, samazinot infekciju slimību izplatības risku un traumatisma iespējamību izglītojamo vidū. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Līdz 2016.gada 1.janvārim veikt:  2012. gada 13.marta Ministru kabineta noteikumos Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”, lai papildinātu 1., 2. un 3.pielikumu ar pārtikas produktu klāstu, ko nevarēs iekļaut izglītojamo uzturā, ņemot vērā grozījumus noteikumos Nr.610, un pārceltu noteikumu Nr.610 51.1punktu uz noteikumu Nr.172 4.1punktu, nosakot atļauto pārtikas produktu sarakstu vispārējās pamatizglītības, vispārējās vidējās izglītības un profesionālās izglītības iestādēs un to teritorijā papildus kompleksajai pusdienu un izvēles ēdienkartei.  Noteikumu projekts „Grozījumi Ministru kabineta 2012.gada 13.marta noteikumos Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”” 2014.gada 16.oktobrī ir izsludināts Valsts sekretāru sanāksmē. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Publiskajai apspriešanai noteikumu projekts no 2014.gada 1.jūlija līdz 2014.gada 1.augustam tika ievietots Veselības ministrijas mājas lapas sadaļā „Sabiedrības līdzdalība, Publiskā apspriešana”. |
| 2. | Sabiedrības līdzdalība projekta izstrādē | Noteikumu projekta izstrādē piedalījās Labklājības ministrija, Zemkopības ministrija, Izglītības un zinātnes ministrija, Izglītības kvalitātes valsts dienests, Rīgas domes Izglītības, kultūras un sporta departaments, Rīgas Stradiņa universitātes [Aroda un vides medicīnas katedra](http://www.rsu.lv/fakultates/medicinas-fakultate/medicinas-fakultates-katedras/aroda-un-vides-medicinas-katedra), Jelgavas izglītības pārvalde, [Latvijas izglītības vadītāju asociācija](http://www.livao.lv/).  Lai apzinātu šī brīža situāciju ar skolas telpu platības atbilstību izglītojamo skaitam un izvērtētu iespējamās problēmas ar bērnu skaitam atbilstošas platības nodrošināšanu, Veselības ministrija 2014.gada 15.aprīlī un 13.maijā ir organizējusi sanāksmes, kurās piedalījās pārstāvji no Izglītības un zinātnes ministrijas, Labklājības ministrijas, Latvijas Pašvaldību savienības, Rīgas domes Izglītības, kultūras un sporta departamenta, Izglītības kvalitātes valsts dienesta.  Attiecībā uz ēdināšanas sadaļu noteikumu projekta izstrādē piedalījās Zemkopības ministrija, Pārtikas un veterinārais dienests, Latvijas Diētas un uztura speciālistu asociācija, Latvijas Diētas ārstu asociācija un Latvijas Uzturzinātnes speciālistu biedrība.  2014.gada 6.jūnijā tika organizēta sanāksme ar Latvijas Uzturzinātnes speciālistu biedrību, Latvijas Diētas ārstu asociāciju unLatvijas Diētas un uztura speciālistu asociāciju. Tāpat 2014.gada 16.septembrī organizēta sanāksme ar Izglītības iestāžu ēdinātāju asociāciju, Latvijas Uzturzinātnes speciālistu biedrību, Latvijas Diētas ārstu asociāciju,Latvijas Diētas un uztura speciālistu asociāciju, biedrību „Latvijas Vecāku kustība”, biedrību „Vecāki par izglītību”, Latvijas Pārtikas uzņēmumu federāciju un Latvijas Bezalkoholisko dzērienu ražotāju asociāciju. |
| 3. | Sabiedrības līdzdalības rezultāti | Sabiedrība ar Veselības ministrijas mājas lapā ievietoto noteikumu projektu varēja iepazīties un izteikt savu viedokli no 2014.gada 1.jūlija līdz 2014.gada 1.augustam. Sabiedrības priekšlikumi vai iebildumi par noteikumu projektu ir pieejami Veselības ministrijas mājas lapā sadaļā „Sabiedrības līdzdalība”.  Izglītības iestāžu ēdinātāju asociācija, Latvijas Uzturzinātnes speciālistu biedrība, Latvijas Diētas ārstu asociācija,Latvijas Diētas un uztura speciālistu asociācija, biedrība „Latvijas Vecāku kustība”, biedrība „Vecāki par izglītību” kopumā atbalsta noteikumu projekta tālāku virzību.  Rīgas domes Izglītības, kultūras un sporta departaments ir vairakkārt paudis viedokli, ka neatbalsta noteikumu projekta pašreizējo redakciju attiecībā uz obligātu prasību noteikšanu telpu platībām, ņemot vērā pašreizējo situāciju, kad lielākajā daļā Rīgas skolu, it īpaši prestižajās skolās, piesakās liels izglītojamo skaits un nebūs iespējams visās izglītības iestādēs nodrošināt katram izglītojamajam atbilstošu platību. |
| 4. | Cita informācija |  |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija, Pārtikas un veterinārais dienests.  Izglītības iestādes, kas īsteno vispārējās pamatizglītības, vispārējas vidējās izglītības, profesionālās pamatizglītības, arodizglītības vai profesionālās vidējās izglītības programmas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros. |
| 3. | Cita informācija | Nav |

Anotācijas III. un V. sadaļas – projekts šīs jomas neskar.

Veselības ministrs G. Belēvičs

07.08.2015. 14:37

3909

J.Feldmane

678761198, [jana.feldmane@vm.gov.lv](mailto:jana.feldmane@vm.gov.lv)

L.Ļaksa

67876075, [lasma.laksa@vm.gov.lv](mailto:lasma.laksa@vm.gov.lv)

1. Prill, R. 2000. Why measure carbon dioxide inside buildings? Washington State University Extension Energy Program, Spokane. Accessed Jun. 10, 2011. <http://www.energy.wsu.edu/Documents/CO2inbuildings.pdf>. [↑](#footnote-ref-2)
2. Satish et al., 2012. Is CO2 an Indoor Pollutant? Direct Effects of Low-to-Moderate CO2 Concentrations on Human Decision-Making Performance. Sept. 20, 2012.

   <http://ehp.niehs.nih.gov/wp-content/uploads/2012/09/ehp.1104789.pdf> [↑](#footnote-ref-3)
3. Apstiprināts 30.09.2014. MK sēdē [↑](#footnote-ref-4)
4. Apstiprināts ar MK 18.12.2013. rīkojumu Nr.666 [↑](#footnote-ref-5)
5. Apstiprināts ar MK 31.03.2004. rīkojumu [↑](#footnote-ref-6)